Beluský, Martin, poslanec NR SR (2022-03-15):
Ďakujem za slovo, pán podpredseda. Vážené panie poslankyne, páni poslanci aj pán minister, dovoľte aj mne prispieť to tejto debaty, kedy sa rozprávame o tom, že by na Slovensku mali prísť príslušníci zahraničných ozbrojených síl. Áno, toto vyslanie súvisí, samozrejme, s konfliktom medzi Ruskou federáciou a Ukrajinou, ale ja si myslím, že my by sme sa mali na to pozerať trošku širšie alebo komplexnejšie, lebo v skutočnosti tu ide skoro o konflikt medzi Západom a Východom alebo konflikt medzi NATO a Ruskou federáciou, alebo Spojenými štátmi americkými a Ruskou federáciou. A tá eskalácia toho napätia tu je naozaj už v oveľa dlhšiu dobu a tie provokácie obojstranné môžeme zaznamenávať oveľa ďalej do histórie ako len za posledných pár týždňov. Máme tu teda teraz také dve strany. Na jednej strane tu máme teda Ruskú federáciu, ktorá, áno, ja to priznávam, sa správa agresívne, je to agresor momentálne voči Ukrajine. A na druhej strane tu máme NATO alebo jednotky NATO, ktorá sa však tiež v minulosti správala vo viacerých prípadoch ako agresor. Aj Spojené štáty americké niekoľkokrát napadli krajiny v rozpore s pravidlami OSN a podobne. Mohli by sme o tom rozprávať. Ale tu zase vy na druhú stranu nespochybňujete, alebo teda nechcete to spochybňovať. Ale treba spomenúť, že máme tu aj krajiny, ktoré nepatria ani na jednu z týchto strán, a momentálne je to napríklad k nám veľmi blízky sused Rakúsko alebo Švajčiarsko, ktoré sú vojensky už dlhodobejšie neutrálne, alebo treba spomenúť možno aj to Maďarsko, ktoré je síce členom NATO, ale pri tomto konflikte sa správa trošku miernejšie. Aj tie vyjadrenia, aj tá pomoc je teda spravená trošku iným spôsobom, ako to robíme tu na Slovensku. Ja si dovolím tvrdiť, aj sme to tak navrhovali v minulosti a naozaj nie je to vec, ktorú by sme teraz hovorili krátkodobo, ale je to, v podstate od vzniku našej strany hovoríme o vojenskej neutralite alebo potrebnej vojenskej neutrality Slovenska. Ale dôležité je aj to, akým spôsobom o tom hovoríme, lebo my nehovoríme, že teraz prídeme k moci a okamžite vystúpime z týchto, z týchto zväzkov, ale my dlhodobo hovoríme aj sa snažíme zozbierať podpisy pod petíciu, aby bolo vyhlásené referendum, aby sa k tomu vyjadrili občana Slovenskej republiky. A takisto sme navrhovali návrh novely ústavy, aby v prípade, že na Slovensko majú prísť príslušníci zahraničných ozbrojených síl na dlhodobejší pobyt, a teda nielen na nejakú mierovú misiu alebo krátkodobé cvičenie, tak nech o tom rozhodnú občania Slovenskej republiky v referende. A ja si dovolím tvrdiť, ja by som ten názor väčšiny obyvateľov rešpektoval, len, bohužiaľ, my sa tu rozprávame o svojich názoroch a, samozrejme, je legitímne, keď niekto si myslí, že, že, alebo to vnímanie, ktoré, jeho sveta je, že je dobré, že sme v NATO, že jednoducho nás, budeme teraz chránení. A potom tu máme tú druhú stranu tých názorov, ku ktorým patrím aj ja, a tvrdíme teda, že byť členom NATO znamená zatiahnuť sa priamo do tohto konfliktu, ale dôležité je, samozrejme, názor občanov Slovenskej republiky, ktorí o tomto môžu rozhodnúť prostredníctvom referenda. Ja teda do tejto diskusie nechcem prispieť len nejakým príspevkom ústnym, ale mám tu aj konkrétny návrh na uznesenie, ktoré najprv odôvodním, a potom ho doslovne prečítam. A teda navrhujem, aby sme hlasovali aj o ďalšom uznesení, v ktorom v zmysle Ústavy Slovenskej republiky vyhlásime referendum s otázkou, či občania Slovenskej republiky sú za vystúpenie Slovenskej republiky z NATO. Nech sa jednoducho občania Slovenskej republiky vyjadria, či súhlasia aj práve v tejto dobe, kedy každým dňom eskaluje to napätie medzi Západom a Východom a ten vojenský konflikt sa čím ďalej tým viacej približuje k slovenským hraniciam, by si mala Slovenská republika zachovať vojenskú neutralitu a neprovokovať zahraničné ozbrojené sily či už prítomnosťou zahraničných ozbrojených síl na území Slovenskej republiky, alebo rôznymi cvičeniami, umiestňovaním zbraní a munícií, ale taktiež aj dodávaním zbraní za hranice územia Slovenskej republiky. Ja teda nenavrhujem, aby sme prijali uznesenie, po ktorom by sme automaticky vystúpili z NATO, ale navrhujem, aby sme sa opýtali tých, od ktorých moc pochádza, teda od občanov Slovenskej republiky, aby túto situáciu v kontexte aj aktuálnych udalostí, ako to vnímajú. A či súhlasia, alebo nesúhlasia s vojenskou neutralitou Slovenskej republiky. A teraz, vážené dámy, vážení páni, si dovolím doslovne prečítať návrh uznesenia. Návrh uznesenia Národnej rady Slovenskej republiky o vyhlásení referenda. Národná rada Slovenskej republiky a) schvaľuje podľa článku 95 ods. 1 a článku 96 ods. 1 Ústavy Slovenskej republiky uznesenie o vyhlásení referenda s touto otázkou: „Ste za vystúpenie Slovenskej republiky z NATO?“ b) ukladá predsedovi Národnej rady Slovenskej republiky bezodkladne zabezpečiť doručenie uznesenia Národnej rady Slovenskej republiky o vyhlásení referenda prezidentke Slovenskej republiky. Pán spravodajca, prosím vás, aby ste dali o tomto uznesení hlasovať. Ďakujem pekne.